REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/8-25

22. januar 2025. godine

B e o g r a d

ZAPISNIK

21. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 22. JANUARA 2025. GODINE

Sednica je počela u 11,00 časova.

Sednicom je predsedavao Arsić Veroljub, predsednik Odbora.

Sednici su prisustvovali članovi Odbora: Aleksić Zagorka, Bajatović Dušan, Bajić Živan, Beloica Martać Ana, Davidovac Tijana, Krstić Nenad, Mitrović Peđa, Mihajlovski Ilo, Milijić Svetlana, Nikezić Dušan, Pavlović Branko i Ujhelji Akoš.

Sednici je prisustvovao i zamenik člana Odbora, Stanković Đorđe (zamenik Aleksić Miroslava).

Sednici nisu prisustvovali članovi Odbora: Jelić Vladimir, Mitrović Nenad i Radosavljević Nikola niti njihovi zamenici.

Mitrović Peđa, član Odbora i Stanković Đorđe, zamenik člana Odbora, u toku rada po ovoj tački dnevnog reda napustili su salu u kojoj se održavala sednica Odbora.

Sednici je prisustvovao i predsednik Fiskalnog saveta, Paunović Blagoje.

Na predlog predsednika, Odbor je većinom glasova (11 glasova za, 1 uzdržan, 1 nije glasao) utvrdio sledeći

D n e v n i r e d:

1. Povlačenje iz skupštinske procedure Liste kandidata za izbor predsednika Komisije za kontrolu državne pomoći (akt 03 Broj: 02-2623/24 od 5. novembra 2024. godine);

2. Imenovanje vršioca funkcije predsednika Komisije za kontrolu državne pomoći;

3. Davanje saglasnosti na Predlog finansijskog plana Fiskalnog saveta za 2025. godinu, koji je podneo Fiskalni savet (Broj: 400-2786/24 od 22. novembra 2024. godine).

\* \* \*

Pre prelaska na rad po utvrđenom dnevnom redu, Odbor je, većinom glasova (11 glasova za, 1 uzdržan, 1 nije glasao), usvojio Zapisnike sa 17, 18. i 19. sednice Odbora, bez primedbi.

\* \* \*

**PRVA TAČKA DNEVNOG REDA:** Povlačenje iz skupštinske procedure Liste kandidata za izbor predsednika Komisije za kontrolu državne pomoći

Predsednik Odbora podsetio je članove Odbora da je Javni konkrus za izbor predsednika Komisije za kontrolu državne pomoći predsednik Narodne skupštine raspisao 25. jula 2024. godine; da je nakon sprovedenog izbornog postupka, ovaj odbor na sednici održanoj 5. novembra 2024. godine, na osnovu kriterijuma utvrđenih Zakonom o kontroli državne pomoći, uslova za izbor iz raspisanog javnog konkursa, podnete dokumentacije prijavljenih kandidata i obavljenog razgovora sa kandidatima, odlučio da Dušica Đorđević bude kandidat za predsednika Komisije za kontrolu državne pomoći, te s tim u vezi, utvrdio Listu kandidata za izbor predsednika Komisije za kontrolu državne pomoći i istu dostavio Narodnoj skupštini na razmatranje i odlučivanje. U nastavku, obavestio je članove Odbora da je Dušica Đorđević 13. januara 2025. godine obavestila pisanim putem Odbor o povlačenju iz postupka za izbor predsednika Komisije za kontrolu državne pomoći.

Imajući u vidu da Narodna skupština do danas nije razmatrala Listu kandidata za izbor predsednika Komisije za kontrolu državne pomoći, kao i da je u međuvremenu, Dušica Đorđević povukla svoju kandidaturu, predložio je da Odbor povuče iz skupštinske procedure Listu kandidata za izbor predsednika Komisije za kontrolu državne pomoći, koju je dostavio Narodnoj skupštini aktom 03 Broj: 02-2623/24 od 5. novembra 2024. godine.

U diskusiji su učestvovali: Mitrović Peđa, Nikezić Dušan, Arsić Veroljub, Beloica Martać Ana, Stanković Đorđe, Krstić Nenad, Mihajlovski Ilo, Milijić Svetlana, Pavlović Branko, Bajić Živan i Bajatović Dušan, čija su izlaganja tonski snimana.

Na predlog predsednika, Odbor je većinom glasova (11 glasova za, jedan uzdržan), odlučio da povuče iz skupštinske procedure Listu kandidata za izbor predsednika Komisije za kontrolu državne pomoći koju je dostavio Narodnoj skupštini aktom 03 Broj: 02-2623/24 od 5. novembra 2024. godine.

**DRUGA TAČKA DNEVNOG REDA:** Imenovanje vršioca funkcije predsednika Komisije za kontrolu državne pomoći

Predsednik Odbora podsetio je prisutne članove da je na Osmoj sednici održanoj 18. jula 2024. godine, Odbor na osnovu ovlašćenja iz člana 14. Zakona o kontroli državne pomoći, imenovao Dušicu Đorđević, člana Saveta Komisije za kontrolu državne pomoći, za vršioca funkcije predsednika Komisije koju je imenovana trebalo da vrši do stupanja na funkciju novog predsednika Komisije. Takođe, podsetio je da je javni konkrus za izbor predsednika Komisije za kontrolu državne pomoći predsednik Narodne skupštine raspisao 25. jula 2024. godine i da je nakon sprovedenog izbornog postupka, Odbor na sednici održanoj 5. novembra 2024. godine, nakon sprovedenog izbornog postupka, odlučio da Dušica Đorđević bude kandidat za predsednika Komisije za kontrolu državne pomoći te s tim u vezi, utvrdio Listu kandidata za izbor predsednika Komisije za kontrolu državne pomoći i istu dostavio Narodnoj skupštini na razmatranje i odlučivanje. U nastavku je ukazao na odredbu člana 14. Zakona o kontroli državne pomoći i predložio da Odbor imenuje Dragicu Jorgović, člana Saveta, za vršioca funkcije predsednika Komisije, koju će imenovana vršiti do stupanja na funkciju novog predsednika Komisije.

Diskusije po ovoj tački dnevnog reda nije bilo.

Na predlog predsednika, Odbor je većinom glasova (11 glasova za, jedan uzdržan), doneo

O D L U K U

Imenuje se Dragica Jorgović, član Saveta Komisije za kontrolu državne pomoći, za vršioca funkcije predsednika Komisije za kontrolu državne pomoći.

Imenovana će funkciju iz stava 1. ove odluke vršiti do stupanja na funkciju novog predsednika Komisije.

Za izvestioca Odbora na sednici Narodne skupštine određen je Veroljub Arsić, predsednik Odbora.

**TREĆA TAČKA DNEVNOG REDA:** Davanje saglasnosti na Predlog finansijskog plana Fiskalnog saveta za 2025. godinu, koji je podneo Fiskalni savet

Predsednik Odbora podsetio je članove Odbora da je članom 92ć stav 2. Zakona o budžetskom sistemu propisano da se sredstva za rad Fiskalnog saveta obezbeđuju u budžetu Republike Srbije, kao i da se utvrđuje obaveza članova Fiskalnog saveta da predlog finansijskog plana Fiskalnog saveta dostave nadležnom radnom telu Narodne skupštine na saglasnost. U nastavku je obavestio članove Odbora da je dana 22. novembra 2024. godine Fiskalni savet podneo Odboru, kao nadležnom radnom telu Narodne skupštine, novi Predlog finansijskog plana Fiskalnog saveta za 2025. godinu, broj 002120133 2024 20103 003 od 22. novembra 2024. godine, kojim je izvršeno njegovo usaglašavanje sa Predlogom zakona o budžetu Republike Srbije za 2025. godinu, radi razmatranja i davanja saglasnosti.

Blagoje Paunović, predsednik Fiskalnog saveta, ukratko obrazložio usaglašeni Predlog finansijskog plana Fiskalnog saveta za 2025. godinu sa Zakonom o budžetu za 2025. godinu.

Odbor je, većinom glasova (10 glasova za, jedan protiv, jedan nije glasao) doneo

O D L U K U

o davanju saglasnosti na usaglašeni Predlog finansijskog plana

Fiskalnog saveta za 2025. godinu

DAJE SE SAGLASNOST na usaglašeni Predlog finansijskog plana Fiskalnog saveta za 2025. godinu, koji je podneo Fiskalni savet (broj: 400-2786/24 od 22. novembra 2024. godine).

Sednica je završena u 13,00 časova.

Sednica je tonski snimana.

SEKRETAR PREDSEDNIK

Tijana Ignjatović Veroljub Arsić